Nyt hostel flytter ind i det hidtidige hovedbiblioteks bygninger i Mølleparken. Samtidig forhandles med Naturhistorisk Museum om plads i bygningen.

Annonce

Mølleparken er solgt.

I fremtiden skal Mølleparken huse et ungdomshotel - et hostel - og måske Naturhistorisk Museum, som i givet fald skal forlade universitetsparken.

»En developer køber det samlede område og lejer det derefter ud til et hostel og muligvis til Naturhistorisk Museum,« fortæller rådmand for Teknik og Miljø, Kristian Würtz (S) til Århus Stiftstidende.

Det er konsortiet Biblioteksparken A/S med Norcap, Future Hostels og KANT og Møller & Grønborg som arkitekter, der står bag vinderprojektet for omdannelsen af hovedbiblioteket og området omkring Mølleparken.

Rådmanden vil ikke oplyse salgsprisen, men siger, at der er tale om en »fornuftig pris«.

Kommunen udbød i sin tid Mølleparken til en mindstepris på 55 mio. kr. eksklusiv moms. Men i den seneste offentlige ejendomsvurdering fra 2012 udgør værdien 75 mio. kr., heraf er grundværdien 24,1 mio. kr. Grundværdien toppede i 2009 med 92 mio. kr., men er altså siden faldet igen.

Foruden den karakteristiske og fredede hovedbygning i Mølleparken følger bagbygningerne ud mod Vestergade med i handlen, og planen er, som avisen erfarer det, at lave en gennemgang mellem Vestergade og Mølleparken.

»Det er et meget stort aktiv for city at få et hostel, som vi ikke har i dag. Det betyder, der bliver flere sengepladser til unge,« kommenterer Kristian Würtz.

Magistraten i Aarhus Byråd sagde mandag ja til salget, som har været omgærdet af stor hemmeligholdelse, da der oprindeligt var seks interesserede og kommunen til sidst forhandlede tæt med tre tilbud, men har haft svært ved at blive tilfreds.

At Naturhistorisk Museum skal flytte til Mølleparken er dog langt fra på plads endnu.

"Det er korrekt, at vi er i dialog med Biblioteksparken A/S og Nordcap om Mølleparken, men vi har stillet en række forudsætninger og behov op, som skal tilfredsstilles, hvis det skal have en gang på jord. Indtil videre er der ingen bindende aftale," fortæller Bo Skaarup, der er direktør for Naturhistorisk Museum.

Han tilføjer, at Mølleparken er en meget fin placering, som kunne give Naturhistorisk Museum mere synlighed i Aarhus og dermed formentlig kunne tiltrække endnu flere gæster.

Men direktør Bo Skaarup uddyber også, at det for at flytte kræver, der er rumareal til både den nuværende drift og en fremtidig udvikling. Rent kvadratmetermæssigt er hovedbygningen i Mølleparken kun på cirka samme størrelse som de kvadratmeter museet allerede råder over i dag på Vilhelm Meyers Allé i universitetsparken. Derudover skal der altså være plads til kommende udvidelser.

"Desuden er finansieringen også uafklaret. Vi ved ikke om vi kan blive ejer eller lejer i Mølleparken. Og vi får brug for at eksterne parter i form af bl.a. fonde vil hjælpe os for at flytte. Vi skal ikke flytte bare for at flytte, men kun hvis det giver mening i et udviklingsperspektiv."

På spørgsmålet om finansieringsbehovet for en flytning tør direktøren ikke sætte præcise tal på.

"Men det vil nok koste os et tre cifret millionbeløb, måske over 200 mio. kr."

Hvis Naturhistorisk Museum ender med at flytte fra universitetsparken kræver det også en aftale med Aarhus Universitet, der i givet fald skal købe de nuværende bygninger. Dette er universitetet positivt overfor, men der er ingen aftale endnu.

"Så spørgsmålet er, om kabalen kan gå op for os," siger Bo Skaarup.

Aarhus Byråd skal i sidste ende sige god for salget på sit kommende møde, som er 19. november.